b'\n_START_ARTICLE_\nModri plo\xc5\xa1\xc4\x8dec\n_START_SECTION_\nTelesne zna\xc4\x8dilnosti\n_START_PARAGRAPH_\nV dol\xc5\xbeino meri med 39 in 48\xc2\xa0mm, od tega zadek med 22 in 31\xc2\xa0mm, zadnje krilo pa je dolgo med 32 in 38\xc2\xa0mm. \xc5\xbdival deluje na videz zelo masivno zaradi izjemno \xc5\xa1irokega, splo\xc5\xa1\xc4\x8denega zadka. Sprednji par kril ima na bazi kratka vzdol\xc5\xbena trakova temne barve, zadnji par pa temna trikotnika. Po teh temnih lisah, ki so ve\xc4\x8dje kot pri sorodnih ka\xc4\x8djih pastirjih, ga je najzanesljiveje prepoznati. Samice in mladi samci imajo rumenorjav zadek z rumenimi progami ob strani, pri odraslih samcih pa se zadek obarva sivomodro. Pri nekaterih izginejo tudi rumene proge.\n_START_SECTION_\nHabitat in raz\xc5\xa1irjenost\n_START_PARAGRAPH_\nRazmno\xc5\xbeuje se v stoje\xc4\x8dih vodah, najraje v manj\xc5\xa1ih plitvih bazen\xc4\x8dkih, kot so kali, najti pa ga je mogo\xc4\x8de tudi ob manj\xc5\xa1ih kanalih in reguliranih potokih._NEWLINE_Raz\xc5\xa1irjen je po prakti\xc4\x8dno vsej Evropi razen skrajnega severa in vzhodno do Srednje Azije. Ker je mo\xc4\x8dan letalec, je pogosto prvi ka\xc4\x8dji pastir, ki poseli izpraznjen habitat. \xc5\xbdivi tudi po vsej Sloveniji, celo v Julijskih Alpah do 1700 metrov nadmorske vi\xc5\xa1ine.'